Pe Dana Oncioiu o cunoaște foarte multă lume din Ploiești. O femeie blândă și bună, energică, luptătoare, toată numai un zâmbet, deși viața a fost nedrept de dură cu ea. Am întâlnit-o acum ani de zile, când punea bazele Asociației „Curcubeul Autismului Prahova”.Totul pentru băiețelul ei, Mihăiță, diagnosticat cu autism. Dana părea că nu obosește niciodată. A luptat în continuu. Cu prejudecățile celor sănătoși, cu întrebările dureroase ale unora, cu degete întinse către copilul ei de parcă tulburarea fiului ei ar fi fost contagioasă. A lupta mereu cu toți și cu toate. Astăzi, însă, ploieșteanca a obosit. Diagnosticul neoplasm mamar cu metastaze i-a strivit întreg universul. Nu s-a gândit nicio secundă la ea ca femeie, ci mereu la ea ca mamă.
În ianuarie, anul acesta, omul care a mutat munții din loc pentru a-și ajuta copilul în lupta cu autismul a fost, pentru prima dată, îngenunchiat. Dana a aflat că are cancer, iar metastazele fac ravagii în corpul ei.
I s-a recomandat urgent operația de mastectomie, iar apoi pe cea de histerectomie
A început chimioterapia, iar după prima ședință i-a picat instant tot părul. Nu a fost un impediment pentru ea. A cumpărat o perucă, și-a dat cu puțin ruj, l-a luat de mână pe Mihăiță, azi în vârstă de 14 ani, și a plecat cu el la ședințele de terapie la care îl duce de ani de zile.
„Chimioterapia este istovitoare. Intră în tine şi uneori abia mai poţi să ţii ochii deschişi. Sunt obosită, dar mă mişc! Trebuie! Orice mişcare este bună în timpul tratamentului, nu doar pentru corp, ci şi pentru minte”, povestește ploieșteanca.
Îi e greu să explice cât de grea e lupta cu această boală perfidă, cu temerile și durerile, cu lipsurile sistemului medical de stat, cu suferința, dar și cu incertitudinea. Îi e greu, dar nu își pierde speranța și încrederea în reușita vindecării
Doar știe că are două minuni acasă care încă mai au nevoie de ea mulți ani. Mihăiță, băiatul ei special, și Maria, o adolescentă frumoasă și cuminte, care, în câteva luni, împlinește 18 ani.
„Operația de mastectomie este obligatoriu să fie efectuată în luna iulie. Până atunci trebuie continuate ședintele de chimioterapie, care vor diminua tumorile .Aceasta costa aproximativ 30.000 lei, la care se adaugă regimul alimentar care costă și el costă câteva sute de lei bune pe săptămână, fiindcă pe lângă cancer am și diabet. Operația ar trebui făcută la Instituttul Sânului din București. Până la finalul anului voi avea nevoie de o altă intervenție, cea de histerectomie al cărei cost se ridică tot la 30.000 de lei”, mărturisește, cu o putere fantastică, ploieșteanca.
La terapiile lui Mihăiță nu renunță și nu va renunța niciodată
Dana are salariul de asistent personal în cuantum de 2148 lei net lunar. Soțul ei care o susține continuu și muncește din greu are un salariu mediu. Terapia și shadow-ul lui Mihăiță costa peste 5000 lei lunar, deoarece, de când s-a îmbolnăvit, femeia nu îl mai poate însoți zilnic câte 5-6 ore la școală și a fost nevoită să caute un însoțitor pentru el.
Dana Oncioiu spune că nu se va lăsa nici de această dată doborâtă
Are moralul atât de sănătos, mintea atât de limpede și sufletul îi e așa de frumos. Îi trebuie doar alături cât mai multe suflete bune, dispuse să îi întindă o mână de ajutor. Iar pentru asta va știi să mulțumească. Și o va face cel mai frumos prin faptul că Maria și Mihăiță, doi copii nevinovați, o să poată spune „mama” mulți ani de acum înainte.
Cine dorește să fie om bun pentru Dana Oncioiu poate dona o sumă cât de mică în următorul cont:
Oncioiu Isabel DIANA : RO95 INGB 0000 9999 0646 3766
Ea se numește de fapt Diana, însă toți cei care o cunosc, o iubesc și o respectă ca om îi spun Dana.